Institut for Fødevarevidenskab
Institut for Fødevarevidenskab er et institut ved Københavns Universitet under Det Natur- og Biovidenskabelige Fakultet.
Institut for Fødevarevidenskab har i starten af 2020'erne en årlig omsætning på over 100 mio. kr. og har omkring 200 medarbejdere inklusive indskrevne ph.d. studerende.
Instituttet varetager undervisning på de videregående fødevareuddannelser herunder på bacheloruddannelsen: Fødevarer og Ernæring med cirka 300 indskrevne studerende.
Dertil kommer de tre kandidatuddannelser: Fødevarevidenskab med 185 studerende, Fødevareinnovation og Sundhed med 55 studerende og Integrerede Fødevarestudier med 75 studerende.
Under kandidatuddannelsen Fødevarevidenskab specialiserer de studerende sig enten i Plantebaserede Fødevarer, i Mejeriteknologi, hvor de kan opnå titlen mejeriingeniør efter udført praktik, i Bryggerividenskab eller individuelt.
De anførte antal studerende er for det akademiske år 2022/23, men antal aktive studerende er nogenlunde konstant.
Forskning i de fire sektioner, der hver ledes af en aktiv forsker og er opdelt i forskningsgrupper, er præget af samarbejde med industrivirksomheder. De finansieres hovedsageligt af eksterne midler. Instituttet opnåede allerede i 1990′erne store EU forskningsbevillinger til internationalt samarbejde bl.a. inden for kødforskning og mikrobiologisk fødevaresikkerhed. Instituttet har i dag fokus på forskning i bæredygtig fødevareproduktion og plantebaserede fødevarer.
Institut for Fødevarevidenskab er en videreførelse af Mejeri- og Levnedsmiddelinstituttet, MLI, der blev etableret i 1991 ved en sammenslutning af følgende fire små institutter på det daværende KVL indenfor fødevare- og mejeriområdet:
Mejeribrugsinstituttet var tidligere dannet ved sammenlægning af Mælkerilaboratoriet og Mejeriafdelingen. Et særinstitut ved KVL udenfor styrelsesloven med navnet Institut for Mejeriforskning blev samtidig i 1991 oprettet ved nedlægning af Statens Mejeriforsøg. Det virkede indtil 1995, hvorefter dets aktiviteter indgik i MLI.
MLI indgik som en bærende partner i Levnedsmiddelcenteret, LMC, i dets funktionsperiode fra 1992 til 2012. MLI skiftede i 2005 navn til det nuværende Institut for Fødevarevidenskab.